b'\n_START_ARTICLE_\nSuchoj Su-34\n_START_SECTION_\nProjekto atsiradimo prie\xc5\xbeastys\n_START_PARAGRAPH_\nSuchoj Su-34 projektavimas buvo prad\xc4\x97tas 1986\xc2\xa0m., tikslas buvo sukurti nauj\xc4\x85j\xc4\xaf universal\xc5\xb3 kovos l\xc4\x97ktuv\xc4\x85, kuris tur\xc4\x97jo pakeisti nuo XX a. septinto de\xc5\xa1imtme\xc4\x8dio naudotus Su-24 fronto bombone\xc5\xa1ius. Su-24 turima galimyb\xc4\x97 keisti kovos metu sparn\xc5\xb3 konfig\xc5\xabracij\xc4\x85 buvo geras sprendimas netiksli\xc5\xb3 bomb\xc5\xb3 laikais, ta\xc4\x8diau atsiradus modernesn\xc4\x97ms technologijoms, tai tapo labai brangu. Naikintuvais reik\xc4\x97jo lyd\xc4\x97ti \xc4\xaf misij\xc4\x85 skrendan\xc4\x8dius fronto bombone\xc5\xa1ius. B\xc5\xabtent Su-24 negeb\xc4\x97jimas kovoti oro m\xc5\xab\xc5\xa1iuose tapo viena prie\xc5\xbeas\xc4\x8di\xc5\xb3, kod\xc4\x97l 2015\xc2\xa0m. turk\xc5\xb3 F-16 sugeb\xc4\x97jo pamu\xc5\xa1ti vien\xc4\x85 \xc5\xa1i\xc5\xb3 Rusijos naudojam\xc5\xb3 l\xc4\x97ktuv\xc5\xb3._NEWLINE_1986\xc2\xa0m. bir\xc5\xbeelio 19 d. pagal Su-27IB modifikacij\xc4\x85 buvo sukurtas bandomasis projektas T-10V._NEWLINE_1990\xc2\xa0m. baland\xc5\xbeio 13 d. T-10 V-1 pirm\xc4\x85 kart\xc4\x85 pakilo \xc4\xaf or\xc4\x85._NEWLINE_1995\xc2\xa0m. Su-34 (tada dar vadintas Su-32) debiutavo Pranc\xc5\xabzijos aviacijos parodoje, kuri vyko Bur\xc5\xbe\xc4\x97 oro uoste._NEWLINE_2003\xc2\xa0m. \xc4\xafvyko pirmieji l\xc4\x97ktuvo bandymai, juos atliko Rusijos oro paj\xc4\x97gos. 2004\xc2\xa0m. buvo pagaminti 8 l\xc4\x97ktuvai dar prie\xc5\xa1 paleid\xc5\xbeiant oficiali\xc4\x85 gamybos linij\xc4\x85._NEWLINE_Nuo 2006\xc2\xa0m. iki 2011\xc2\xa0m. Rusijos oro paj\xc4\x97gos antr\xc4\x85 kart\xc4\x85 testavo l\xc4\x97ktuvus, per testus buvo prane\xc5\xa1ti pasteb\xc4\x97ti tr\xc5\xabkumai. B\xc5\xabtent nuo \xc5\xa1io laikotarpio Su-34 pavadinimas tapo oficialius ir vienintelis (anks\xc4\x8diau buvo skirstomi \xc4\xaf universal\xc5\xb3j\xc4\xaf ir laivynui skirtus modelius Su-32MF/Su-32FN)._NEWLINE_2014\xc2\xa0m. kovo 20 d. l\xc4\x97ktuvai buvo oficialiai priimti \xc4\xaf Rusijos oro paj\xc4\x97g\xc5\xb3 sud\xc4\x97t\xc4\xaf.\n_START_SECTION_\nDizainas\n_START_PARAGRAPH_\nSparn\xc5\xb3 bei varikli\xc5\xb3 pakabinimas pana\xc5\xa1us \xc4\xaf Su-30 matytus sprendimus, priekini\xc5\xb3 l\xc4\x97ktuvo sparneli\xc5\xb3 konfig\xc5\xabracija artima indi\xc5\xa1kos Su-30MKI versijos naikintuvui, o pagal manevringumo parametrus yra lyginamas su Su-35. Ta\xc4\x8diau \xc5\xa1is bombone\xc5\xa1is turi ir dideli\xc5\xb3 skirtum\xc5\xb3, pavyzd\xc5\xbeiui pilot\xc5\xb3 s\xc4\x97d\xc4\x97jimas vienas \xc5\xa1alia kito, neatsidengiantis kabinos stiklas, priekin\xc4\x97je l\xc4\x97ktuvo va\xc5\xbeiuokl\xc4\x97je panaudota suporint\xc5\xb3 rat\xc5\xb3 sistema vietoje vieno didelio, \xc4\xafprasto kitoms Su-27 modifikacijoms.\n_START_SECTION_\nVarikliai\n_START_PARAGRAPH_\nNaikintuvas-bombone\xc5\xa1is turi du Saturn AL-31 FM1 variklius, tos pa\xc4\x8dios serijos kaip ir montuojami \xc4\xaf visas kitas Su-27 modifikacijas. \xc5\xa0ie \xc5\xbeemo sl\xc4\x97gio su turboventiliatori\xc5\xb3 ap\xc4\x97jimu ir greit\xc4\x97jimo (forsa\xc5\xbeo) kamera varikliai leid\xc5\xbeia orlaiviui pasiekti 1,8 Macho greit\xc4\xaf net su pilnu koviniu komplektu dideliame auk\xc5\xa1tyje. Be kuro pasipildymo ore, orlaivio veikimo nuotolis apie 4000\xc2\xa0km. Nurodomas variklio darbo resursas iki kapitalinio remonto 1000 valand\xc5\xb3.\n_START_SECTION_\nSkryd\xc5\xbeio charakteristikos\n_START_PARAGRAPH_\nNaikintuvo sparn\xc5\xb3 konstrukcija paremta vadinamojo trij\xc5\xb3 ta\xc5\xa1k\xc5\xb3 k\xc4\x97limo pavir\xc5\xa1iaus (angl. three-lifting-surface) koncepcija, pagal j\xc4\x85, l\xc4\x97ktuvui keliam\xc4\x85j\xc4\x85 gali\xc4\x85 suteikia ne tik sparnai, bet ir priekyje esantys sparneliai bei uodegoje \xc4\xafmontuotais horizontaliaisiais stabilizatoriais. Tokia sparn\xc5\xb3 konfig\xc5\xabracija, papildyta varikli\xc5\xb3 traukos vektoriais, padidina orlaivio manevringum\xc4\x85, leid\xc5\xbeia lengviau kontroliuoti l\xc4\x97ktuv\xc4\x85. Tokie sprendimai leid\xc5\xbeia naikintuvui\xe2\x80\x93bombone\xc5\xa1iui atlikti labiau ma\xc5\xbeesniems gaudantiesiems naikintuvams b\xc5\xabdingus manevrus, pavyzd\xc5\xbeiui Puga\xc4\x8diovo kobr\xc4\x85.\n_START_SECTION_\nKabina\n_START_PARAGRAPH_\nSu\xe2\x80\x9334 pristatomas kaip pats patogiausias pilotams bombone\xc5\xa1is pasaulyje. Erdvioje kabinoje pilot\xc5\xb3 vietos \xc4\xaftaisytos tandemu, vienas \xc5\xa1alia kito, o ne vienas u\xc5\xbe kito. Taip u\xc5\xbe kr\xc4\x97sl\xc5\xb3 atsiranda erdv\xc4\x97s atsistoti pilnu \xc5\xabgiu. Tarp kr\xc4\x97sl\xc5\xb3 esantis tarpas pakankamo dyd\xc5\xbeio \xc5\xbemogui atsigulti, jei atsiranda poreikis. L\xc4\x97ktuve \xc4\xafrengta nedidel\xc4\x97 virtuv\xc4\x97, kurioje gali pilotai pasid\xc4\x97ti savo maist\xc4\x85, taip pat nedidelio termoso-konteinerio pavidalo tualetas gamtiniams reikalams atlikti. Kabinoje \xc4\xaftaisytas kondicionierius klimato kontrolei, o oro sl\xc4\x97gis iki 10\xc2\xa0km auk\xc5\xa1\xc4\x8dio visada palaikomas lyg skrist\xc5\xb3 2400\xc2\xa0m auk\xc5\xa1tyje, tai leid\xc5\xbeia pilotams b\xc5\xabti be deguonies kauki\xc5\xb3. Pastarosios naudojamos tik avarin\xc4\x97se situacijose arba atliekant kovines u\xc5\xbeduotis._NEWLINE_Gana ne\xc4\xafprastas patekimas \xc4\xaf l\xc4\x97ktuv\xc4\x85, prie priekin\xc4\x97s va\xc5\xbeiuokl\xc4\x97s yra pritaisytos kop\xc4\x97\xc4\x8dios, jomis u\xc5\xbelipus patenkama \xc4\xaf \xc5\xa1asi skyri\xc5\xb3, pro dar vienas duris tampa pasiekiama ir pilot\xc5\xb3 kabina. Naikintuvo\xe2\x80\x93bombone\xc5\xa1io vadas s\xc4\x97di kair\xc4\x97je, \xc5\xa1turmanas de\xc5\xa1in\xc4\x97je. Kr\xc4\x97slai\xe2\x80\x93katapultos\xc2\xa0\xe2\x80\x93 K\xe2\x80\x9336DM modelio, sveriantys po 122\xc2\xa0kg kiekviena, galintys suveikti 0-25\xc2\xa0km auk\xc5\xa1tyje. Katapultoms suveikus, pilotas i\xc5\xa1svied\xc5\xbeiamas i\xc5\xa1 l\xc4\x97ktuvo 140 km/h grei\xc4\x8diu._NEWLINE_Pilot\xc5\xb3 valdymas suporintas, jie abu turi piln\xc4\x85 l\xc4\x97ktuvo valdymo galimyb\xc4\x99, pana\xc5\xa1iai kaip civiliniuose oro laineriuose. Kabina \xc5\xa1arvuota, 17\xc2\xa0mm storio \xc5\xa1arvu i\xc5\xa1 titano, su neper\xc5\xa1aunamais stiklais. Konstrukcinis sprendimas pasiskolintas i\xc5\xa1 Su-25 atakos l\xc4\x97ktuvo. Toks \xc5\xa1arvavimas sveria 380\xc2\xa0kg.\n_START_SECTION_\nAviacijos elektronika\n_START_PARAGRAPH_\nKaip ir pirmtakas Su-27, l\xc4\x97ktuvo i\xc5\xa1orines sistemas valdyti padeda elektronin\xc4\x97s, kurios padeda l\xc4\x97ktuv\xc4\x85 suvaldyti turbulencijos s\xc4\x85lygomis, neleid\xc5\xbeia atlikti pavojing\xc5\xb3 manevr\xc5\xb3 skrendant per dideliu grei\xc4\x8diu (akrobatiniai manevrai leid\xc5\xbeiami iki 1380 km/h). Pilotui pasiklydus erdv\xc4\x97je, l\xc4\x97ktuvas vienu mygtuko paspaudimu susiorientuoja kur yra \xc5\xbeem\xc4\x97 ir yra teisingai i\xc5\xa1lyginamas._NEWLINE_Su-34 \xc4\xafdiegta TERCOM (angl. Terrain Counour Matching) navigacijos galimyb\xc4\x97, b\xc5\xabdinga sparnuotosioms raketoms valdyti \xc5\xbeemame auk\xc5\xa1tyje, tod\xc4\x97l l\xc4\x97ktuvas automatiniu re\xc5\xbeimu gali skristi itin \xc5\xbeemame auk\xc5\xa1tyje, prisitaikydamas prie \xc5\xbeem\xc4\x97s reljefo poky\xc4\x8di\xc5\xb3._NEWLINE_Naujausios kartos Su-34 vis\xc4\x85 reikaling\xc4\x85 informacij\xc4\x85 pateikia penkiuose sumontuotuose ekranuose. Ta\xc4\x8diau jei i\xc5\xa1kilt\xc5\xb3 nesklandum\xc5\xb3 su elektronin\xc4\x97mis sistemomis, patys pagrindiniai pilotavimo rodmenys b\xc5\xabt\xc5\xb3 pasiekiami paliktuose keliuose analoginiuose prietaisuose. Jais naudojantis b\xc5\xabt\xc5\xb3 galima valdyti l\xc4\x97ktuv\xc4\x85 net jei skryd\xc5\xbeio metu b\xc5\xabt\xc5\xb3 nuspr\xc4\x99sta perkrauti borto kompiuter\xc4\xaf._NEWLINE_Tikslesnei vietos nustatymo galimybei bei valdom\xc5\xb3 bomb\xc5\xb3 numetimo tikslumui orlaivyje sumontuotas GLONASS palydovinio ry\xc5\xa1io pri\xc4\x97m\xc4\x97jas.\n_START_SECTION_\nAptinkamumas\n_START_PARAGRAPH_\n\xc5\xa0is l\xc4\x97ktuvas n\xc4\x97ra priskiriamas sunkiai aptinkam\xc5\xb3 l\xc4\x97ktuv\xc5\xb3 klasei, ta\xc4\x8diau j\xc4\xaf konstruojant buvo panaudota sprendim\xc5\xb3, kurie padeda apgauti radarus. Pavyzd\xc5\xbeiui jis nuda\xc5\xbeytas radar\xc5\xb3 signalus sugerian\xc4\x8diais da\xc5\xbeais. Anot Suchoj kompanijos, Su-34 atspind\xc5\xbeio duomenys geresni nei Su-24, F-111 ar F-15 E. Skrendant \xc5\xbeemame auk\xc5\xa1tyje jo atspind\xc4\xaf b\xc5\xabt\xc5\xb3 galima sumai\xc5\xa1yti su \xc5\xa1iuolaikine sparnuot\xc4\x85ja raketa.\n_START_SECTION_\nRadaras\n_START_PARAGRAPH_\nNaikintuve veikia pasyvus radaras \xe2\x80\x9eLeninets V-004\xe2\x80\x9c dirbantis X bang\xc5\xb3 diapazone, jo veikimo nuotolis 200\xe2\x80\x93250\xc2\xa0km. 75\xe2\x80\x93100\xc2\xa0km atstumu jei \xc4\xaf duomenis \xc4\xaftraukiami \xc5\xbeem\xc4\x97s reljefo poky\xc4\x8diai. Iki 30\xc2\xa0km kai sekami objektai juda, tai daroma su GMTI technologija (angl. Grouend Moving Target Indicator)._NEWLINE_L\xc4\x97ktuvo gale yra \xc4\xafmontuotas \xc4\xafsp\xc4\x97jamasis radaras, leid\xc5\xbeiantis ne tik u\xc5\xbefiksuoti nusitaikymus \xc4\xaf l\xc4\x97ktuv\xc4\x85, bet ir valdyti R-73s raketas, tod\xc4\x97l Su-34 neb\xc5\xabtina atsigr\xc4\x99\xc5\xbeti \xc4\xaf j\xc4\xaf persekiojant\xc4\xaf naikintuv\xc4\x85, kad gal\xc4\x97tu i\xc5\xa1\xc5\xa1auti oras\xe2\x80\x93oras tipo raket\xc4\x85 savo gynybai.\n_START_SECTION_\nSirija\n_START_PARAGRAPH_\n2015\xc2\xa0m. rugs\xc4\x97j\xc4\xaf buvo pasi\xc5\xb3sti \xc5\xa1e\xc5\xa1i Rusijos oro paj\xc4\x97g\xc5\xb3 Su-34 \xc4\xaf Latakijos oro baz\xc4\x99 Sirijoje kovoti prie\xc5\xa1 Daesh teroristus. Rugs\xc4\x97jo 30 d. Homso regione \xc5\xa1ie l\xc4\x97ktuvai dalyvavo pirmoje savo tikroje kovin\xc4\x97je situacijoje._NEWLINE_\xc5\xa0ie l\xc4\x97ktuvai aktyviai dalyvauja ir Sirijos pilietiniame kare sm\xc5\xabgiuodami grupuot\xc4\x97ms, kurios kovoja su Sirijos prezidentu Ba\xc5\xa1aru al-Asadu ir jam lojaliomis Sirijos kariuomen\xc4\x97s paj\xc4\x97gomis. 2015\xc2\xa0m. lapkri\xc4\x8dio 20 d. Sirijoje esan\xc4\x8dioms paj\xc4\x97goms pad\xc4\x97ti buvo atsi\xc5\xb3sti dar 8 papildomi SU-34._NEWLINE_Nuo 2015\xc2\xa0m. lapkri\xc4\x8dio 30 d., kada Turkija numu\xc5\xa1\xc4\x97 Rusijos paj\xc4\x97g\xc5\xb3 Su-24 l\xc4\x97ktuv\xc4\x85, Su-34 \xc4\xaf misijas skrenda apginkluoti oras\xe2\x80\x93oras tipo raketomis, kad prireikus gal\xc4\x97t\xc5\xb3 stoti \xc4\xaf oro m\xc5\xab\xc5\xa1ius su Turkijos oro paj\xc4\x97g\xc5\xb3 l\xc4\x97ktuvais.'